L-Awtorità għas-Sigurtà Marittima fl-Awstralja ħabbret li t-tfittxija għall-ajruplan tal-Malaysian Airlines, li ilu mitluf fuq ġimgħatejn, ġiet sospiża minħabba l-maltemp u l-baħar imqalleb. Stqarrija uffiċjali tgħid li r-riħ forza ta’ riefnu u x-xita qawwija jipperikolaw l-ajruplani li jtiru fihom. Sadanittant, id-deputat Prim Ministru Ċiniż  Xie Hangsheng talab lill-gvern Malasjan jgħaddi lill-gvern Ċiniż informazzjoni dettaljata li wasslet għall-konklużjoni li t-titjira MH370 iġġarrfet fin-nofsinhar tal-Oċean Indjan. Ħafna mill-227 passiġġier abbord kienu Ċiniżi. Kien hemm xeni ta’ qsim-il qalb fil-lukanda f’Beijing fejn qraba tal-vittmi raw lill-Prim Ministru Malasjan Najib Razak jagħti l-aħbar fuq it-TV li kienu waslu għall-konklużjoni li l-ajruplan kien iġġarraf fil-baħar. Uħud, b’ħass ħażin fuqhom, kellhom jinħarġu mis-sala fuq stretchers minn paramediċi biex jingħataw il-kura. Uffiċjali tal- Malaysia Airlines iddefendew il-mod kif taw l-aħbar lill-familji tal-passiġġieri u l-ekwipaġġ. Huma qalu li bagħtulhom SMS biex ikunu ċerti li jisimgħu l-aħbar qabel ma tismagħha d-dinja permezz tax-xandira mill-Prim Ministru Najib, li bbaża kollox fuq informazzjoni li tagħtu l-kumpanija Ingliża Inmarsat li permezz ta’ bleeps li bagħtet mill-art għas-satellita li minn naħa tagħha bagħtihom fil-linja ta’ fejn kien maħsub l-ajruplan u irċieviet lura bleeps oħra. Hekk ġie kkonfermat li l-ajruplan kien fil-flight path li kien maħsub li qiegħed. Membri mgħaddba tal-familji tal-vittmi Ċiniżi kellhom xi jgħidu mal-pulizija f’Beijing hekk kif ħabtu għall-ambaxxata tal-Malasja jipprotestaw għax qed jgħidu li l-gvern ta’ Razak qed jaħbilhom x’ġara eżattament.